Satans Horn

Satans Horn er en norsk roman, utgitt som bok nummer 60 i den 83 bind store serien om western-helten og US-marshalen Morgan Kane. Boka ble lansert i 1972, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 484 og kostet fire kroner. 

Satans Horn er lagt til 1894, Kane er 39 år og befinner seg størstedelen av tiden i Wyoming. Boka er en ren fortsettelse av den foregående Kane-utgivelsen, Portrett av en revolvermann, men nå lar Hallbing flere faktiske, historiske personer entre handlingen. 

Kane jakter på den tidligere Pinkerton-agenten, marshalen og speideren Tom Horn. Han har, ubegripelig nok, begynt som  leiemorder for kvegbaronene. Underveis roter Kane seg borti banden «The Wild Bunch», blir tatt til fange i deres skjulested Hole-in-the-Wall og møter for første gang de ikke helt ukjente Butch Cassidy og Sundance Kid. Denne ville bunchen favner såpass mye kriminell virksomhet og såpass mange fargerike lovbrytere at Kane og leserne vil følge dem i store deler av resten av Kane-serien. Satans Horn var den første av fem bøker som nå ble utgitt med et «the wild bunch»-merke på forsiden,  - og som langt senere i serien skulle ble fulgt opp med enda to.

I første omgang må Kane klare å rømme fra gjengen, og - etter tips fra Butch og Sundance - jage videre etter den ettersøkte. Men den satans Horn er ikke lett å overliste...

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Året før Satans Horn kom ut hadde førsteopplaget nådd , og i løpet av 1972 skulle det nå .

Seriens popularitet gjorde at Satans Horn snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som Satans Horn og året etter i Sverige som Dödens byte.
I Finland kom den i 1979 på Otava som  Palkkamurhaajan lopputili. Også Island fikk sin utgave: Leigumorðinginn.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Satans Horn i et dobbeltbind, i bok nr. 35, sammen med The Wild Bunch. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Satans Horn i 2007 som bok 67 i bind 67–68. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2014 som bok nr. 69 i serien.

Plasseringen som bok 69 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 240–241.

Norske romaner
Morgan Kane
Bøker fra 1972